AVIVA Burjassot lliura els premis del concurs de Reis
2025-07-24

AVIVA, l’Agència de Promoció del Valencià de l’Ajuntament de Burjassot, dirigida per la Regidora Manuela Carrero, ha lliurat recentment els premis del concurs, amb motiu de la celebració del dia dels Reis Mags, que llançava per a les xiquetes  i els xiquets del municipi.

Participar era molt fàcil. Tan sols calia depositar la carta dels Reis Mags, distribuïda per AVIVA, en qualsevol de les bústies que es van disposar pel municipi, fer-se una foto i pujar-la a Facebook, Instagram o Twitter, etiquetant a Aviva Burjassot.

Així, les guanyadores i els guanyadors han sigut Alba Huertas Matías i els germans José i Íshtar Torres Juárez. Els tres van recollir, com a premi, uns jocs de taula i diferents elements de promoció del valencià perquè continuen aprenent la llengua d’una manera divertida i amena.